Michael Aastrup Jensen (V), 2008-04-08:
Til hr. Clausen vil jeg sige, at det her ikke er nogen ny debat hverken i Folketinget eller i den udenlandske presse.
Vi har faktisk haft den før, da vi diskuterede EF-Domstolens fremtid, hvor der også var et beslutningsforslag - jeg kan ikke huske, om det var fra Dansk Folkeparti eller Enhedslisten, men vi har haft debatten.
Men jeg vil gerne slå fast, at Venstre selvfølgelig er et hundrede procent enig med regeringen om, at konfliktretten er et vigtigt instrument, som vi ønsker at bibeholde.
Og det skal vi nok sørge for.
Jeg må sige til hr. Morten Messerschmidt, at det tror jeg nok var det værste smædeangreb, man kunne komme med: At skulle til at sammenligne mig med Stauning og andre personer.
Tak for det, hr. Morten Messerschmidt!
Det er nok det værste, man nogen sinde har kaldt mig i mine efterhånden nogle år som politiker, men man skal selvfølgelig opleve at blive kaldt for noget.
Det har vi jo klokkeklart bundet hinanden op på i de forskellige EU-venlige partier, da vi lavede den nye Europaaftale, som jo følger Lissabontraktaten, men jeg bliver bare nødt til lige at få os alle sammen ned på jorden igen.
Både DA og LO har senest ved den sag, der handlede om Tyskland, været ude at sige, at den ikke kunne sammenlignes med danske forhold.
EF-Domstolen har også været ude at sige, at konfliktretten selvfølgelig skal bevares.
Lad os nu lige finde ud af, hvad det her vil have at reel konsekvens for det danske aftalesystem, før vi begynder at male fanden på væggen, hvis man må sige det.
Dette forslag kan vi i Venstre ikke støtte, da ratifikationsprocessen vedrørende Lissabontraktaten jo allerede er i fuld gang over hele Europa.
Et forslag som det, Dansk Folkeparti stiller, er mest af alt et smart forsøg på at stikke en kæp i hjulet på en traktat, som Dansk Folkeparti ikke kan lide.
En protokol ville i høj grad problematisere ratificeringen af traktaten, og det er hverken i Danmarks eller i EU's interesse.
Vi mener ikke, at de problematikker, der er opstået på baggrund af de i forslaget nævnte sager, hører under Lissabontraktatens områder, men derimod bør anskues som selvstændige problemstillinger, som vi skal diskutere og løse som et selvstændigt punkt.
Jeg kan kun give forslagsstillerne ret i, at der kan ligge nogle problemer gemt i EF-dommene, og at disse er vigtige at være opmærksomme på og behandle.
Men denne proces er allerede igangsat for flere måneder siden med Lavalsagen, og i øjeblikket sidder et udvalg med embedsmænd fra flere ministerier, EU-eksperter, arbejdsgiverorganisationer og fagbevægelse og analyserer på Lavaldommens konsekvenser for det danske arbejdsmarked.
Så det er ikke, fordi der ikke gøres noget for at sikre den danske konfliktret.
Det foregår bare på nationalt plan, hvor vi mener, det hører hjemme i første omgang.
Dette er ikke kun Venstres og regeringens holdning, men den støttes også af arbejdsmarkedets parter.
Inden panikken nu breder sig, skal vi jo lige huske på, at Lavaldommen ikke afskaffer konfliktretten.
Den fastslår derimod, at der er konfliktret, men at konfliktretten skal bruges på en måde, som står i et rimeligt forhold til de interesser, som fagbevægelsen forsøger at beskytte.
Konfliktretten må således ikke bruges vilkårligt til at begrænse udenlandske virksomheders adgang til at levere varer og tjenester på det nationale marked.
I den konkrete sag var det ifølge EF-Domstolen ikke særlig klart, hvad den lettiske virksomhed var forpligtet til, hvortil kommer, at svensk praksis gør forskel på, om virksomheder har en indenlandsk eller en udenlandsk overenskomst, i modsætning til hvad der er tilfældet i Danmark.
Alt i alt kan jeg kun se dette forslag som endnu et godt eksempel på, hvordan Dansk Folkeparti, så snart muligheden byder sig, forsøger at overfortolke realiteterne, stille utopiske forslag som at stoppe hele den europæiske ratificeringsproces.
Samtidig er der allerede på europæisk plan udtrykt velvilje over for at være opmærksom på at behandle arbejdsmarkedsrelaterede problemstillinger nænsomt i forhold til medlemslandenes egne modeller.